KORRALDUS	22.09.2025 nr 623	
Lindi küla Suni kinnistu detailplaneeringu kehtestamine	
Pärnu Linnavalitsus algatas Lindi külas Suni kinnistu detailplaneeringu 31.07.2023 korraldusega nr 485. Alal kehtiva Audru valla üldplaneeringu põhilahendusega kooskõlas oleva detailplaneeringu koostamise ülesandeks on krundistruktuuri muutmine, kinnistutele sobivaima ehitusõiguse välja selgitamine, arhitektuursete ja linnaehituslike tingimuste ning haljastus-, liiklus- ja parkimislahenduse määramine, kommunikatsioonide kavandamine.

Planeeringualale, Suni kinnistule (katastriüksuse tunnus 15905:004:0792) on planeeritud kolm üksikelamumaa krunti. Kruntide suurused on 6776 m2, 6775 m2 ja 6966 m2. Igale krundile saab ehitada ühe üksikelamu ehitisealuse pinnaga kuni 300 m2 ja kuni kolm abihoonet ehitisealuse pinnaga kokku kuni 200 m2. Elamute maksimaalne kõrgus on 9 meetrit ja abihoonete maksimaalne kõrgus 6 meetrit. Kinnistutele ligipääs on riigimaanteelt 19110 Lindi-Liu-Järve tee. Kinnistute veevarustuseks on ette nähtud eraomandisse jääv puurkaev ning reovee puhastamiseks eraomandisse jääv biopuhasti. Täpne planeeringulahendus ja põhjendused on esitatud käesoleva korralduse lisas.

Pärnu Linnavalitsus on saatnud detailplaneeringu materjalid planeeringuala naaberkinnistute omanikele tutvumiseks 27.06.2025 kirjaga nr 8-4/11949/2024-4. Naaberkinnistu omanik esitas oma ettepanekud kirjalikult 27.07.2025 ja ettepanekute alusel täiendati planeeringulahendust. Teiste naaberkinnistute omanikud arvamust ei avaldanud.

Detailplaneeringu on kooskõlastanud Päästeamet (08.07.2025 kiri nr 7.2-3.4/265-2) ja Transpordiamet (21.07.2025 kiri nr 7.2-2/25/793-4). Seisukoha on esitanud Keskkonnaamet (15.07.2025 kiri nr 6-2/25/12869-2). Elektrilevi on andnud planeeringulahenduse suhtes 16.07.2025 kooskõlastuse nr 0314942585.

Planeeritavale alale ei ole planeeritud avalikuks kasutamiseks ettenähtud rajatisi, mistõttu ei ole vajalik planeerimisseaduse §-st 130 tulenevalt halduslepingu sõlmimine. Käesoleva detailplaneeringu alusel ei ole Pärnu Linnavalitsusel kohustust välja ehitada detailplaneeringus kavandatud mistahes ehitisi.

Detailplaneering võeti vastu Pärnu Linnavalitsus 04.08.2025 korraldusega nr 507 ja avalik väljapanek toimus perioodil 25.08.2025 kuni 08.09.2025. Avalik väljapanek toimus Pärnu Linnavalitsuses ja Audru osavallakeskuses. Avalikust väljapanekust teavitati kaasatavaid ja koostöötegijaid 06.08.2025 kirjaga nr 8-4/11949/2024-9. Avalikkust teavitati Pärnu Postimehe vahendusel 09.08.2025. Avalikul väljapanekul ei esitatud detailplaneeringulahenduse kohta arvamusi.

Lähtudes eeltoodust ja juhindudes planeerimisseaduse § 139 lg 1 ning Pärnu Linnavolikogu 
01.02.2018. määruse nr 4 „Planeerimise ja ehitusalase tegevuse korraldamine Pärnu linnas” § 3 punkti 2 alusel 

1. Kehtestada Lindi küla Suni kinnistu detailplaneering (juurde lisatud).

2. Pärnu Linnavalitsusel korraldada teatamine detailplaneeringu kehtestamisest 30 päeva jooksul detailplaneeringu kehtestamise päevast arvates vastavas kohalikus ajalehes Pärnu Postimees ning 14 päeva jooksul Pärnu linna veebilehel ja väljaandes „Ametlikud Teadaanded“.

3. Kantseleil saata detailplaneeringu kehtestamise korralduse ärakiri ning kehtestatud detailplaneering riigi maakatastri pidajale 14 päeva jooksul ning planeerimisseaduse § 139 lõikes 6 sätestatud isikutele 14 päeva jooksul detailplaneeringu kehtestamise päevast arvates. 

4. Korraldust on võimalik vaidlustada 30 päeva jooksul teatavakstegemisest, esitades vaide Pärnu Linnavalitsusele haldusmenetluse seaduses sätestatud korras või kaebuse halduskohtule halduskohtumenetluse seadustikus sätestatud korras.

5. Korraldus jõustub teatavakstegemisest.
(allkirjastatud digitaalselt)
Romek Kosenkranius
linnapea	(allkirjastatud digitaalselt)
Taavi Käärid
linnasekretär